"นาฬิกาอัจฉริยะเตือนภาวะน้ำตาลต่ำ" นวัตกรรมของไทยป้องกันอันตรายภาวะน้ำตาลต่ำขั้นรุนแรงให้ผู้ป่วยเบาหวาน
นายแพทย์ธวัช  สุนทราจารย์ ผู้ช่วยรัฐมนตรีประจำกระทรวงสาธารณสุข กล่าวถึงการเข้าร่วมประชุมระดับรัฐมนตรีเรื่องเบาหวาน ณ ประเทศสิงคโปร์ ช่วงวันที่ 26 – 27 พฤศจิกายนที่ผ่านมาว่า ในครั้งนี้ ตนเองในฐานะตัวแทนกระทรวงสาธารณสุขไทย ได้มีโอกาสกล่าวถ้อยแถลงต่อที่ประชุมในหัวข้อการเปลี่ยนแปลงเพื่อสุขภาพที่ดีกว่า: การใช้เทคโนโลยีและพฤติกรรม โดยได้นำเสนอนวัตกรรมไทย “นาฬิกาอัจฉริยะเตือนภาวะน้ำตาลต่ำ” ผลงานของทีมบุคลากรโรงพยาบาลราชวิถี กรมการแพทย์ ที่คว้ารางวัลนวัตกรรมการบริการที่เป็นเลิศ จากโครงการ Thai Public Service Award พ.ศ. 2559 ด้วยผลการรักษาผู้ป่วยโรคเบาหวาน ที่พบว่า ผู้ป่วยร้อยละ 67 ที่เคยประสบภาวะน้ำตาลต่ำขั้นรุนแรงสามารถควบคุมน้ำตาลได้ดีขึ้น เพราะนาฬิกานี้ ช่วยตรวจจับสัญญาณภาวะน้ำตาลต่ำ 3 ประการ คือ เหงื่อออก อุณหภูมิที่ผิวหนังลดต่ำลง และหัวใจเต้นเร็ว ส่งสัญญาณเตือนผู้ป่วยได้อย่างรวดเร็วหากมีอาการดังกล่าว ซึ่งขณะนี้กระทรวงสาธารณสุขได้จัดทำเป็นนาฬิกาต้นแบบที่มีความเหมาะสมต่อการใช้งานเรียบร้อยแล้ว อยู่ระหว่างการพัฒนาต่อยอดเพื่อให้มีรูปแบบที่ทันสมัย ใช้งานสะดวก และราคาถูกลงเพื่อให้ผู้ป่วยเข้าถึงได้ ซึ่งได้รับความสนใจเป็นอย่างมากเนื่องจากประเทศสิงคโปร์ได้ประกาศทำสงครามกับโรคเบาหวานมาตั้งแต่ ปี 2559 เนื่องจากมีผู้ป่วยโรคเบาหวานสูงถึง 4.5 แสนคนจากประชากรทั้งหมด 5.6 ล้านคน และอาจจะมีผู้ป่วยเบาหวานสูงถึงหนึ่งล้านคนในอีก 32 ปีข้างหน้า สำหรับประเทศไทย พบผู้ป่วยเบาหวานเพิ่มขึ้นต่อเนื่อง ปัจจุบันมีผู้ป่วยทั้งสิ้น 4.8 ล้านคน